Työttömyyspäivärahan lisäpäiväoikeus tutkitaan vasta, kun etuuden maksamisen enimmäisaika täyttyy. Sitä ei siis ratkaista työttömyyden alkaessa.
Enimmäisajan täyttyessä Kela tai työttömyyskassa tutkii, onko työttömyyspäivärahan saaja ehtinyt täyttää oman syntymävuotensa perusteella määrittyvän alaikärajan ennen kuin enimmäisaika päättyy. Lisäksi tutkitaan, onko hänellä enimmäisajan täyttyessä vähintään viisi vuotta huomioitavaa työssäoloaikaa viimeisen 20 vuoden aikana. Kumpikaan ehdoista ei sisällä harkinnan varaa.
Nykyään lisäpäiväoikeus voi syntyä seuraavalla tavalla:
1) vuonna 1955 tai 1956 syntyneen on pitänyt täyttää 60 vuotta ennen enimmäisajan päättymistä
2) vuosina 1957–1960 syntyneen on pitänyt täyttää 61 vuotta ennen enimmäisajan päättymistä
3) vuonna 1961 tai 1962 syntyneen on pitänyt täyttää 62 vuotta ennen enimmäisajan päättymistä